Holger K. Nielsen (SF), 2013-11-26:
Efter forslaget til folketingsbeslutning pålægges regeringen i indeværende folketingssamling at fremsætte forslag, som genindfører reglerne om omkostningsgodtgørelse til virksomheder og fonde i skattesager.
Begrundelsen for forslaget er, at det ikke bør være forbundet med omkostninger at få ret i forhold til myndighederne.
Reglerne om omkostningsgodtgørelse til selskaber og fonde blev afskaffet i 2009 af den tidligere VK-regering med støtte fra DF for at finde finansiering til skattereformen, forårspakke 2.0.
Samtidig med at man afskaffede omkostningsgodtgørelsen til selskaber og fonde, blev reglerne ændret, således at selskaber og selvstændigt erhvervsdrivende fik fradrag for udgifter til sagkyndig bistand ved en sagsbehandling ved første instans.
Endvidere fik selskaberne fradragsret for bistandsudgifter i klagesager.
Skattekommissionen, hvis rapport om lavere skat på arbejde fra 2009 dannede grundlag for forårspakke 2.0, fandt ikke, at der var knyttet retssikkerhedsmæssige betænkeligheder til afskaffelsen af omkostningsgodtgørelsen til selskaber og fonde.
Kommissionen lagde navnlig vægt på, at selskaber og fonde i forbindelse med udarbejdelsen af selvangivelsen altid var bistået af professionelle rådgivere, og ofte var anledningen til en klagesag efter Kommissionens opfattelse, at et selskab ønskede at få afklaret retsstillingen på et givent område.
Godtgørelsesordningen er en særdeles gunstig ordning, som Skatteministeriet bekendt ikke findes i andre lande.
Efter den gældende retstilstand får selskaber og fonde fradrag på bistandsudgifter i skattesager, og det sker allerede ved førsteinstansbehandling.
Hvis et selskab eller en fond vinder en skattesag ved domstolene, får selskabet eller fonden efter de almindelige regler i retsplejeloven normalt tilkendt sagsomkostninger.
Jeg mener derfor ikke, at der er retssikkerhedsmæssige betænkeligheder ved den nuværende retstilstand.
Tal fra Landsskatteretten synes heller ikke at give grundlag for at konkludere, at færre selskaber og fonde klager til Landsskatteretten, efter at omkostningsgodtgørelsen til selskaber og fonde blev afskaffet i 2009.
Skulle man gå ind på forslagsstillernes beslutningsforslag og tilbagerulle reglerne fuldstændig, skønnes det at ville øge statens udgifter
godtgørelsesordningen
med 45 mio. kr.
Der er behov for at prioritere, og regeringen finder ikke, at tiden er til en ændring af dette regelsæt.
Vi kan derfor ikke støtte beslutningsforslaget.
Jeg vil godt takke for flertallets modtagelse af det her lovforslag.
Men der er god grund til at takke Enhedslisten og Dansk Folkeparti for deres konstruktive indstilling under forhandlingerne om aftalen.
Jeg er glad for, at der nu endelig sker en harmonisering, så de selskaber, der i dag beskattes efter de gamle regler, fra den 1. januar 2014 bliver beskattet efter de samme regler, som i dag gælder for eneretsbevillingen og for tilladelser meddelt den 1. januar 2004 eller senere.
Jeg er også glad for, at det er lykkedes at blive enig med aftalepartnerne om overgangsregler, som svarer til dem, DUC-selskaberne fik 2003.
Hovedelementerne i lovforslaget er, at kulbrinteskattesatsen nedsættes fra 70 pct. til 52 pct. Kulbrintefradraget nedsættes til 5 pct. i 6 år i stedet for 25 pct. i 10 år.
Feltafgrænsningen ophæves, så selskaberne kan modregne underskuddet fra et felt i indkomst fra et andet felt, og produktions-, dispensations- og rørledningsafgifterne ophæves.
Jeg synes, at der er så mange positive elementer i forslaget, at jeg ikke er bekymret for produktionen i Nordsøen.
Jeg synes også, det er værd at understrege, at det er det danske folk, der har ejendomsretten til vores fælles undergrund.
Derfor er det kun rimeligt, at en større del af indtægterne fra undergrunden tilfalder det danske samfund, og det glæder mig, at de ekstra indtægter går til kollektive og bæredygtige trafikinvesteringer til gavn for tusindvis af danskere.
Vi tager med andre ord en del af udbyttet fra vores fælles naturressourcer og investerer dem i grøn transport.
Jeg vil gerne takke for den debat, der har været, og jeg ser frem til en konstruktiv udvalgsbehandling.